open-index/open-wikipedia-markdown huggingface dataset:
Johannes von Tepl

**Johannes von Tepl** (s 1350 - s 1415) ance conoseda como **Johannes von Saaz** (txesco Jan ze Žatce) ia es un scrivor boemian en deutx, un de la scrivores de prosa plu temprana conoseda en deutx alta nova temprana (o deutx media tarda, dependente de la fonte). El ia conose txesco, deutx e latina.

On no conose multe sur el; istoristes suposa ce el ia probable studia en universias de Praha, Bologna e Padua. En 1383, el ia deveni un solisitor en Žatec (Saaz) e en 1386 un dirijor de la scola latina de la vila. El ia vive en Praha de 1411. El ia pasa cuasi tota sua vive en la Rena de Boemia, en la renas de res Carlo e Wenceslao.

Johannes von Tepl es conoseda par sua poesia umaniste *Der Ackermann aus Böhmen*, a veses ance conoseda como *Der Ackermann und der Tod*, scriveda sirca 1401 e primida prima en 1460. Lo es un dialogo entre Mori e la arador, ci acusa Mori car sua sposa Margaretha ia mori resente. Temas sentral de la libros es la vives oposante de vive, umania e moralia (en la istoria de Boemia, la arador es representor de la res boemian car Přemysl, la fundor lejendal de la dinastia přemyslila ia es un arador). La poesia es videda como un de la poesias deutx la plu importante de la eda medieval tarda.

## Lia esterna
* Testo completa de ''Ackermann aus Böhmen''
Carne de gal

La **carne de gal** es la tipo de carne de avia la plu comun en la mundo. Par causa de la custa basa per produi lo en compara con animales como boves o porcos, la carne de gal ia deveni comun en cosinis de cultures variosa tra la mundo, e sua carne ia es ajustada a preferes rejional.

La carne de gal pote es preparada de formas multe diversa, incluinte forni, grili, frita e boli, entre otras, dependente de la intende. De la la media tarda de la sentenio 20, carne de gal preparada ia deveni un comeda major de comeda rapida. La carne de gal es a veses sitada como plu sana ca la carne roja, con min consentras de colesterol e gras saturada.

La industria de cultiva de avias ave formas variosa en partes diferentes de la mundo. En paises developada, gales es sujeto de metodos de cultiveria intensa, en cuando en areas min developada los eleva gales usante tecnicas de cultiva plu tradisional. La Nasiones Unida estima ce on ave 19 biliones de gales oji, cual sinifia ce los es plu multe ca umanas plu ca du a un.
Olosene

La **olosene** es la epoca jeolojial corente. Lo ia comensa sirca 11,650 aa, pos la eda glasial final. La nom es derivada de la elinica antica parolas *holos* ("intera") e *kainos* ("nova"), per sinifia "resente completa". La olosene e la presedente epoca la plestosene composa la periodo cuaternia. La olosene es identifiada con la periodo calda corente. Algas vide esta como un periodo interglasial en la epoca plestosene.

Per detalias, vide la scala de edas jeolojial.

La olosene coresponde con la estende rapida, crese, e efetos de la spesie umana mundal, incluinte tota sua istoria scriveda, revoluis tecnolojial, developa de sivilias major, e la cambia sinifiante a abitas urban en la presente. La efetos de umanas sur Tera de la eda moderna e sua ecosistemes pote es videda de sinifia global per la evolui de spesies de viventes, incluinte la efetos sur la atestas siensal sur la litosfera, idrosfera, e atmosfera.

Animales e plantas no ia evolui multe en la olosene, ma on ave cambias major en la distribui de los. Un cuantia grande de animales grande, incluinte mamutes e mastodones, smilodones, e bradipos jigante ia desapare en la plestosene tarda e olosene temprana, spesial en America Norde, do animales cual ia survive en otra rejiones (como cavalos e cameles) ia deveni estinguida. Esta ia es esplicada par la ariva de la asendentes de la americanes orijinal, an si la plu siensistes dise ce la cambia de clima ia contribui ance.

La comensa de la olosene coresponde con la comensa de la eda mesolitica en la plu parte de Europa, ma en rejiones como Asia sude-ueste e Anatolia lo coresponde con la neolitica temprana, ance novida la epipaleolitica. En esta periodo, la locas abitada la plu vea cual ancora esiste sur Tera ia es prima colonida, como la Tell es-Sultan (Jerico) en Asia sude-ueste.
Ornitorinco

La **ornitorinco** (*Ornithorhynchus anatinus*), alga nomida la platipo, es un mamal semiacual oviparinte trovada en Australia este e Tasmania. Lo es la sola survivente de sua familia e jenera, an si alga spesies relatada apare en la arcivo de fosiles.

Con la cuatro spesies de ecidna, lo es un de la sinco spesies esistente de monotrematos, la sola mamales cual pone ovos en loca de pare enfantes vivente. Como otra monotrematos, la ornitorinco sensa sua preda tra eletroloca. Lo es ance un de la poca spesies de mamales cual es venenosa. La mas ave un speron a sua pede anterior cual produi un venena capas de causante dole sever a umanas.

La aspeta strana de est animal cual pone ovos, ave un beco simil a lo de un pato, un coda simil a lo de un castor, e pedes simil a los de un lutra ia confusa naturalistes european cuando los ia vide los per la prima ves, e la siensistes prima per esamina un corpo conservada ia judi ce lo ia es nonautentica, construida de alga animales variosa coseda con lunlotra.

La cualias unica de la ornitorinco ia resulta en lo deveni un sujeto importante en la studia de biolojia de evolui, e un simbol reconosable de Australia. Lo ia apare como un mascote a avenis nasional e es trovada sur la reversa de la moneta australian de 20 sentimes. Lo es ance la animal simbolin de la stato de New South Wales.

Asta la sentenio 20 temprana, umanas ia xasa la platipo per sua pelo, ma lo es aora protejeda tra sua tota estende. An si programes de eleva ensircada ia susede sola limitada, e la platipo es sin defende contra la efetos de contamina, lo no es su cualce menasa per aora.
Tuatara

La **tuataras** es retiles endemica a Zeland Nova. An si los sembla la plu de lezardos, los es un parte de un linia distinguida, la ordina rincosefalia. Sua nom deriva de la lingua maori e sinifia "culminas sur la dorso". La spesies singular de tuatara es la sola membro survivente de sua ordina, cual ia flori sirca 240 milion anios a ante. Sua asendente comun la plu resente con cualce otra grupo es con la scuamatos (lezardos e serpentes). Per esta razona, tuatara es interesante en la studia de evolui de lezardos e serpentes, e per la reconstrui de la apare e abituas de la diapsidos la plu temprana, un grupo de tetrapodos amnial cual inclui ance dinosauros, avias, e crocodilios.

Tuataras es brun verdin e gris, e mesura 80 cm de testa a fini de coda, e pesa asta 1.3 kg. Los ave un cresta spinosa, spesial protendente en la mases. Los ave du linias de dentes en la mandibula alta cual suprapone un linia en la mandibula basa, un ordina unica en spesies vivente. Los es ance strana per sua oio protendente fotosensante, la oio tre, cual es posible envolveda en la coordina de siclos dial e saisonal. Los pote oia, an si no orea esterna esiste, e ave cualias unica en sua sceleto, algas de cual posible retenida de sua evolui de pexes. Tuatara es a veses nomida "fosiles vivente", cual ia jeneral debate siensal. Cuando mapante sua jenom, rexercores ia descovre ce la spesies ave entre 5 e 6 bilion bases duple de la segues de ADN, cuasi du veses lo de umanas.

La tuatara (sfenodon punctato) ia es protejeda par lege de 1895. Un spesies du, la tuatara de la Isola Brothers (sfenodon gunteri) ia es reconoseda en 1989, ma de 2009, lo ia es clasida como un suspesie (sfenodon punctato gunteri). Tuataras, como multe de la animales nativa de Zeland Nova, es menasada par la perde de abitada e la introdui de xasores como la rata polinesian (rato exulans). Tuatara ia es estinguida a la tera xef, con poplas restante restrinjeda a 32 isolas de costa, asta la relasa prima a la Isola Norde de Zeland Nova en la Refujeria Karori forte sercida en 2005.

En labora costumal de manteni a la refujeria en 2008 tarda, un nido de tuatara ia es descovreda, con un enfante nova trovada la autono seguente. Esta es posible la caso prima de tuataras reproduinte en la tera savaje a la Isola Norde en plu ca 200 anios.
Permian

La **permian** es un sistem e periodo cual estende 47 milion anios, de la fini de la periodo [carboniferosa 298.9 milion anios ante aora (aa), a la comensa de la periodo [triasica 251.9 milion a]]a. Lo es la periodo final de la era paleozoica. La conseta ia es introduida en 1841 par jeolojiste Roderick Murchison, ci ia nomi lo per la rejion de Perm en Rusia.

(Vide Scala de edas jeolojial per plu)

En la permian, la diversi de la amniotos temprana a la grupos asendente de la mamales, tortugas, lepidosauros, e arcosauros ia aveni. La Tera a acel tempo ia es dominada par du continentes nomida Pangea e Sibir, ensircada par un mar global nomida Pantalasa. La forestas pluvosa de la carboniferosa ia colasa e resta rejiones vasta de deserto en la interna continental. Amniotos, cual pote dura esta situas seca, ia comensa domina en loca de sua asendentes amfibio.

La permian (con la paleozoica) ia fini con la aveni permian-triasica de estingui, la estingui la plu grande en la istoria de la Tera. Viventes no pote recovre de esta asta la triasica media. En la continentes, ecosistemes ia nesesa 30 milion anios per recovre.

## Galeria


EdaphosaurusDB.jpg|*[[Edafosaurus]]* e la peti *[[Platyhystrix]]*, America Norde e Europa, permian temprana
Dimetr eryopsDB.jpg|*[[Dimetrodon]]* e *[[Eryops]]*, America Norde, permian temprana
Ocher fauna DB.jpg|*[[Estemmenosuchus]]* e *[[Eotitanosuchus]]* – Urales, permian media
Titanophoneus 3.jpg|*[[Titanophoneus]]* e *[[Ulemosaurus]]* - Urales
Inostrancevia 4DB.jpg|*[[Inostrancevia]]* e *[[Scutosaurus]]* – Rusia european norde, permian tarda
Carboniferosa

La **carboniferosa** es un sistem e periodo jeolojial cual estende 60 milion anios de la fini de la periodo devonian 358.9 milion anios ante aora a la comensa de la periodo permian, 298.9 milion anion ante aora. La nom sinifia "porta carbono" en latina.

Fundida sur un studia de la ordina de rocas brites, lo ia es la prima de la nomes moderna usada per sistemes, e refleta la fato ce multe letos de carbon ia es formida global en acel eda. La carboniferosa es comun tratada en America Norde como composada de du periodos jeolojial: la Mississippian plu temprana e la Pennsyvanian plu tarda. Animales teran ia es bon fundida per la carbinoferosa. Amfibios ia es la vertebratos teran la plu dominante, de cual un ramo ia evolui ultima a amniotos, la vertebratos sola teran prima.

Artropodos ia es ance comun, e multe (como la meganeuro) ia es multe plu grande ca los de oji. Rejiones vasta de foresta ia covre la tera, cual ia deveni ultima la letos de carbon cual marca la stratigrafia de la carboniferosa oji. La cuantia alta de osijen en la atmosfera ia ateni sua masima en esta periodo - 35% comparada con 21% oji, cual ia permete ce nonvertebratos ia evolui a un grandia grande.

La dui plu tarda de la periodo ia esperia glasias, un nivel basa de mares, e la erije de montes cuando la continentes ia colide per forma la supracontinente Pangea. Un aveni minor de estingui de animales de mar e tera ia aveni a la fini de la periodo, nomida la colasa de la foresta pluvosa carboniferosa, causada par un cambia de clima.

Nonvertebratos de acua dulse ia inclui bivalvos e crustaseos diversa. La euripteridos ia es ance diversa. En la carboniferosa tarda, insetos, miriapodos, e aracnidos ia aveni. Artropodos ia crese a grandias enorme, como la artropleuro milipedin, cual ia es tan longa como 2.6 m, e la meganeuro libelin, con un estende de alias de 75 cm.

Pexes ia es ance comun, con la elasmobrancos (selacos e sua relativas) dominante. Amfibios ia es tan longa como 6 m, e los plen teran ia developa pel scalosa. Un de la inovas de evolui en la carboniferosa ia es la ovo de amniotos - la retiles - cual ia permete la pone de ovos en un ambiente seca. Estas inclui la sauropsidos la plu temprana conoseda, e la sinapsidos la plu temprana conoseda - retiles lezardin cual ia es la asendentes de multe retiles, avias, e mamales.
Salmo 23

La **Salmo 23** es de la Libro de Salmos e es conoseda comun par la parte prima "La Dio es mea pastor". "La Dio" es ance espresada como "La Senior" o "Iaue". Como tota salmos, esta es usada en adora par la ivris antica. La scrivor, comun suposada como Re David, descrive la Dio como sua pastor, en la rol de protejor e curor. Lo es lejeda, resitada, e canta par iudis e cristianes. Lo es nomida la salmo la plu bon conoseda per sua tema universal de fide en la Dio. Un tradui elefen:

:1. *La Dio es mea pastor; me manca de no cosa.*
:2. *El fa ce me reposa en pastos verde; el gida me asta la acuas calma.*
:3. *El restora mea spirito; El gida me en la vias de virtua, per la ama de sua nom.*
:4. *An si me pasea en la vale de la ombra de moria, me no teme malia, car tu es con me; tua cana e tua baston consola me.*
:5. *Tu prepare un table ante me en la presente de mea enemis: tu unje mea testa con olio; mea copa suprabunda.*
:6. *Serta, bonia e compati va acompania me en tota dias de mea vive; e me va abita sempre en la casa de la Senior.*
Vocal

Un **vocal** es un sona silabal de parla, pronunsiada con cualce streta en la curso vosal. Vocales es un de la du clases xef de sonas de parla; la otra es la consonante. Vocales varia en cualia, fortia, e cuantia (longia). Los es plu comun vosida.

La theoria tradisional de la produi de vocales usa la loca de la lingua e la forma de la boca e labias per distingui vocales. Plu resente, rexercores ia trova ce la indicantes plu importante es la frecuentias de la sonas. Ma la modo tradisional es bon per descrive fasil. On pote descrive vocales con esta variables:

La **altia** de la lingua es la plu importante, e trovada en tota linguas conoseda. Vocales como /i/ e /u/ es "alta" (o "cluida") car la lingua es plu prosima la palato. Otras, como /a/ es "basa" (o "abrida") car la lingua es plu distante de la palato.

Ance importante es la **fronti** de vocales. Vocales como /i/ ave la lingua plu frontal; Otras, como /u/ ave la arco de la lingua plu posterior.

**Rondia** es nomida per la rondi de la labios en alga vocales. Esta varia es fasil oservada. Vocales ronda es plu tipal ance posterior, como /u/ e /o/, ma en multe linguas, vocales frontal pote ance es rondida, como la ü e ö en deutx. Simil, an si la vocales nonrondida es plu comun a la fronte, en alga linguas los pote es trovada a la posterior, como la u en japanes.

Alga linguas ance distingui vocales **nasal** de vocales bocal (nonasal). En vocales nasal, la vela (la parte posterior de la palato) es basida e alga aira move tra la caveta nasal en ajunta tra la boca. Franses, portuges, e polsca, per esemplo, ave vocales nasal.

**Vosi** descrive la vibra de la cordas vosal. La plu de linguas ave sola vocales vosida, ma alga, como xeien e totonac de la Americas. Vocales en otra linguas pote apare en parla xuxada.

Un sona vocal de cual sua cualia no cambia tra la dura de la vocal es nomida un monoftongo; un cual lisca de un cualia a un otra es nomida un diftongo; e un cual lisca tra tre cualias es un triftongo.

La alfabeta fonetica internasional ave un colie grande de vocales comun. Otras pote es indicada con diacritos variosa.

La vocales de elefen es multe limitada. Ma nota ce la lingua permete varias estendeda, spesial la usa de /ɛ/ per /e/ e /ɔ/ per /o/.
Consonante

En fonetica, un **consonante** es un sona de parla cual es produida con clui completa o partal de la curso vosal. La otra colie de sonas es la vocales. Per esemplo, /p/ es pronunsiada con la labios, /t/ usa la fronte de la lingua, /k/ es produida con la lingua posterior, /h/ usa la garga, /f/ e /s/ es creada par forsa aira tra un canal streta, e /m/ e /n/ ave aira fluente tra la nas.

La cuantia de sonas en tota linguas de la mundo es multe plu grande ca la cuantia de leteras en cualce alfabeta, linguistes ia crea sistemes como la alfabeta fonetica internasional per asinia simboles unica a cada sona. Linguas natural usa digrames como ch e th en engles e sinietas como é en franses e ü endeutx per estende la alfabeta, o simple usa un letera per plu ca un sona, como i en elefen, cual es usada per /i/ e /j/ (la contesto furni la distingui).

Cada consonante pote es distinguida par cualias fonetica diversa:

La **modo** de articula es la modo en cual aira sorta de la curso vosal, pe esplodentes, fricantes, e nasales.

La **loca** de articula es do en la curso vocal la bloca aveni, e cual organos de parla es envolveda, pe bilabial, alveolal, palatal, velal, e glotal. Alga consonantes envolve la usa de du locas simultan (coarticula).

La **vosi** de un consonante es como la cordas vibra en la articul - vosida o nonvosida.

La **tempo de comensa** indica la cronometri de la vosi. Aspira es un cualia de esta fator.

La **aparata** de un consonante es la modo e potia en cual la aira move tra la curso vosal. La plu de linguas ave sola consonantes pulmonal e sortinte, cual usa la pulmones e la diaframa. Ma alga linguas usa ance ejetas, clicas, e implosantes.

La **longia** es la dura de la bloca de un consonante. Esta es comun indicada par usa leteras duple. Linguas como italian, japanes, e suomi usa esta distingui per distingui sinifias. La termas tecnical es "corta" e "jemelin".

La **forsa** de articula es la cuantia de enerjia es envolveda. Linguistes no acorda si esta es usosa o no.

La alfabeta fonetica internasional ave leteras unica per cada consonante, e sinietas variosa per plu detalia. A su es un table de la consonantes plu comun en la linguas mundal:

{| class="{{{class| }" style="{{#if:{{{caption|def }|border: 1px solid #a2a9b1; background: #f8f9fa; padding: 0.2em;  {{{style| }"
|-
|

Elefen usa un colie de consonantes multe plu peti:





:1 La letera *n* ante *c* o *g* e *-ng* final es pronunsiada [ŋ].
:2 La letera *u* es pronunsiada [w] entre du vocales o ante un vocal a la comensa de un parola, e *cu* e *gu* ante un vocal es pronunsiada [kw] e [gw].
:3 La letera *i* es pronunsiada [j] entre du vocales o ante un vocal a la comensa de un parola, e *li* e *ni* entre du vocales pote es pronunsiada como [lj] e [nj] si desirada.
Sensa

Un **sensa** es un capasia fisiolojial de organismes cual furni datos per persepi. La sensas e sua opera, clasi, e teoria es temas supraponente studiada par un varia de campos. La plu notable es neurosiensa, psicolojia cognisial (o siensa cognisial), e filosofia de persepi. La sistem de nervos ave un sistem de nervos spesial, e un organo de sensa, dedicada a cada sensa.

Umanas ave un multia de organos de sensa. Vide, oia, proba, ole, e toca es la sinco sensas tradisional reconoseda. La capasia per deteta otra stimulas ultra estas esiste ance, e estas inclui temperatur, cinestesia, dole, ecuilibra, vibra, e stimulas interna variosa (pe, resetantes per cimicas cual deteta consentras de sol e diosido de carbono en la sangue, o un sensa de famia e sidia.) Ma cual composa un sensa es un sujeto de debate, con difisilias de defini esata cual es un sensa, e do la bordas entre respondes a stimulas relatada.

Otra animales ave ance resetantes per sensa la mundo sirca los, con grados de capasia cual varia multe entre spesies. Umanas ave un sensa de ole alga debil e un sensa de vide alga forte relativa a otra mamales, ma alga animales pote manca un o plu de la sinco sensas tradisional. Alga animales pote ance reseta e interprete stimulas sensal en modos multe diferente. Alga spesies de animales es capas de sensa la mundo en modos cual umanas no pote, con alga spesies capas de sensa campos de eletrical o magnetal, e deteta presa e corentes de acua.
Gida a termas tecnical en elefen

## Jeografia
:Desertos
:Isolas
:Montes
:Mares, golfos, e stretas
:Lagos
:Rios

## Umania
:Nasiones
:Sites
:Familias de linguas
:Linguas isolida
:Lingua e la *Categoria:Lingua*
:Arceolojia e la *Categoria:Arceolojia*
:Popla e la *Categoria:Poplas*
:Nomes personal per elefen (lista)

## Viventes
:Bateria
:Arcea
:Protista
:Fungo
:Planta
::Plantas florinte
:Animal
::Artropodos
::Selacos
::Pexes
::Amfibios
::Retiles
::Avias
::Mamales
::Dinosauros

## Anatomia e Medica
:Anatomia
:Osos
:Musculos
:Sangue
:Nervos
:Dijesta
:Glandes
:Prefisas medical
:Sufisas medical
:Radises medical
:Maladia e la *Categoria:Maladias*
Sindrom de Stendhal

La **sindrom de Stendhal** es un disturba psicosomatica cual es asosiada con bate rapida de cor, desmaia, confusa e an alusinas. On dise ce lo aveni cuando on es esposada a objetos o fenomenos de belia grande.

## Istoria

La maladia ia es nomida per la scrivor franses Stendhal de la sentenio 19 (nom falsa de Marie-Henri Beyle), ci ia descrive sua esperia con la fenomeno en sua viaja a Firenze de 1817 en sua libro *Napoli e Firenze: Un viaja de Milano a Reggio.* Cuando el ia visita la Basilica de Santa Croce, do Niccolò Macchiavelli, Michelangelo e Galileo Galilei ia es enterada, el ia es saisida par un emosion forta. Stendhal ia scrive:

Me ia es en un spesie de estasia, par es en Firenze, prosima a la omes grande de cual me ia vide la petras de tomba. Me ia es asorbeda en la contempla de acel belia meraveliosa [...]. Me ia ateni la momento en cual on ia esperia sentis sielal. Tota ia parla vivente a mea spirito. A, se me ta pote oblida. Mea cor ia palpita, lo cual on clama 'nervos' en Berlin. La vive ia es drenada de me. Me ia camina e ia teme ce me cade.

An ce la psicolojistes ia discute longa si la sindrom de Stendhal esiste, la efetos parente es ja sufisinte per reseta atende medical. La empleadas de la ospital de Firenze Santa Maria Nuova es abituada a turistas ci sufri mareas e desorientas pos ce los vide la sculta de David, la obras de arte de la Galeria de Uffizi o las relicas de la site Toscana.

An ce on ave multe atestas de persones cual ia desmaia cuando los oserva la arte de Firenze, an de la comensa de la sentenio 19, la sindrom ia es nomida sola en la anio 1979; cuando lo ia es descriveda de la psiciatra italian Graziella Magherini, ci ia oserva plu ca 100 casos simil entre turistas de Firenze. On no ave atestas sientiste cual defini la sindrom de Stendhal como disturba psiciatrica spesial, ma on ave atesta cual mostra ce la esposa a la arte ativi la mesma partes serebral ca aceles asosiada con respostas emosional.

Un atesta plu resenta de la sindrom de Stendhal ia aveni en 2018 cuando un visitor de la Galeria de Uffizi ia sufri un infarta cuando el ia contempla la 'Nase de Venus' de Sandro Botticelli. 

## Bibliografia
Beotuc (lingua)

La **lingua beotuc** ia es parlada par la popla beotuc nativa de Newfoundland, Canada. La popla ia es estinguida de 1829 e poca descrives de la lingua esiste. Sola cuatro listas de parolas de la sentenios 18 e 19 resta. Los conteni plu ca 400 parolas ma no esemplos de frases completa. Car la listes no es sempre coerente, e ce los conteni eras, on ave poca per un reconstrui de beotuc.

Algas ia sujeste ce lo es relatada con la linguas algoncian de la tera xef, con alga indicas de acorda de fonetica e morfolojia con protoalgoncian e alga linguas algoncian esistente. An si esta es vera, beotuc debe es un membro multe distante. Otras ia proposa ce la similes es plu probable la resulta de empresta. Los ia conclui ce cualce lias entre beotuc e otra linguas o familias de linguas no pote es descovrable.
Ieroglifos micmac

**Ieroglifos micmac** ia es un sistem de scrive e aida per memoria usada par la micmaces, un popla de la Nasiones Prima de la costa este de Canada.

La ieroglifos es datida de la periodo de la misionores, composada de logogrames con elementos fonetica. Los ia es derivada de un tradision de imajes sur cuoro, cortex de betul, o rocas. En micmac, la glifos es nomida *komqwejwi'kasikl* o "scrive de pexes sucante", cual refere a la trasas la pex cual resta sur la fondas fangosa de rios.

Eruditas ia debate esce la ieroglifos micmac la plu vea, de la sentenio 17, es vera un sistem de scrive, e no simple un modo de usa imajes como un aidamemoria. En la sentenio 17, la misionor franses Chrétien Le Clercq ia ajusta la imajes micmac como un sistem logografial per usa en educa.

Padre Le Clercg, un prete catolica a la Penisola Gaspe en Frans Nova de 1675, ia dise ce el ia vide alga enfantes micmac "scrive" simboles sur la cortex de betul como un aidamemoria. Esta ia es a veses fada par presa spinos de la porcospina direta en la cortex en la forma de simboles. Le Clercq ia ajusta esta simboles per scrive preas, e ia developa simboles nova cuando nesesada.

Esta sistem de scrive ia deveni popular entra la micmaces, e ia es ancora usada en la sentenio 19. Car on ave no esemplos istorial o arceolojial de esta simboles ante la ariva de Le Clercq, lo no es clar como antica la usa de glifos de aidamemoria ia es. La relata de esta simboles con la petroglifos es ance no clar.

Pierre Maillard, un otra prete catolica, en la inverno de 1737-1738 ia perfeti un sistem de ieroglifos plu sofisticada. El ia usa esta simboles per scrive formulas per la preas e respondes xef en la catecisme, afin sua seguores ta pote aprende los plu fasil. On no ave indicas direta ce Maillard ia conoseda de la labora de Le Clercq, ma la produis de Maillard es eselente car el ia resta multe obras en la lingua, cual ia continua es usada par la micmaces a la sentenio 20.

Un cuantia nonconoseda de enrolas de betul conteninte scrives micmac ia es destruida par misionores en New England, ante cuando la sistem de scrive ia es ajustada per aida converti de membros de la comunia a cristiania.

## Examples



Image:Our Father in heaven - Mikmaq hierogl.gif|La comensa de la Prea de la Senior en ieroglifos micmac; la testo dise *nujjinen wásóq* ("nosa padre / en sielo")]]
Image:Micmac pater noster.jpg|La testo completa]]
Image:Mikmaq sample (ave Maria).jpg|La Ave Maria]]
Image:micmac-confirmation.jpg|La testo de la Rituo de Confirma; la testo dise *Koqoey nakla msɨt telikaqumilálaji?* (leteral, "Perce / aceles / tota / pos cual el ia fa lo a los?", o "Perce es tota esta paseos diferente nesesada?"]]
Image:Micmac hieroglyphs 1866.svg|Un paje de la catecisme par Christian Kauder, 1866]]
Clifford Geertz

**Clifford Geertz** ia es un antropolojiste american.

## Bibliografia
* HyperGeertz©WorldCatalogue: Un amplio, contextual y referencial bibliografía y mediagrafía de todas las obras y declaraciones públicas por Clifford Geertz en todos los idiomas
* Los usos de la diversidad (1996) (orijinal "Thinking as moral act". *Antioch Rev, 28* (1968))
* Conocimiento local: ensayos sobre interpretación de la cultures (1994)] (orijinal *Local knowledge: Further essays in interpretative anthropology* (1983))
Buco de boton

**Bucos de botones** es bucos fortida en stofa tra cual botones pote es traeda, cual permete ce un peso de stofa es liada a un otra. La bordas cru de la buco es tipal finida con puntos coseda. Esta pote es fada par mano o par cosador. Alga formas de boton, como la anelos trensada (engles: *frog*, franses: *brandebourg*), usada un anelo de stofa o corda en loca de un buco. 

Bucos de botones per clui o securi vestes con botones ia apare prima en Deutxland en la sentenio 13. Algas crede ce la persianes antica ia usa lo prima. En Europa, los deveni popular cuando un moda de vestes streta ia comensa en la sentenios 13 e 14.

En cose par mano, per un buco simple, un ranur es fada prima. Alora, la bordas cru (cortida) de la stofa es completida con filo en puntos multe prosima a lunlotra. La construi inclui a veses un tecnica en cual un peso plata de corda o filo (engles: *gimp*, franses: *cordonnet)* es incluida en la bordas per forti la borda.

En cosa con un cosador, la ranur entre la lados de la buco es abrida pos la completa de cose. Orijinal, bucos de botones ia es fabricada par du linias paralel de puntos zigzaga (la du lados de la buco), completida par du puntos zigzaga a cada fini de la buco. Un varia es nomida la buco de clave: a un fini, un buco ronda es coseda con un cresente de puntos semblante un vano. Esta es usada xef per jacas de stofa spesa, como de lana. Un plu varia es un buco bondida, en cual la bordas es caxida par pesos de stofa en loca de puntos de cose.

Un de la prima macinas per crea bucos de botones automata ia es inventada par Henry Alonzo House en 1862. Oji, cosadores comun ave spesial "pedes" cual pote es ajuntada sirca la ago cual automati la prosede de crea bucos de botones.
Zipe

Un **zipe** es un aparato comun usada per lia la bordas de un abrida de stofa o otra materia flexable, como a un veste o un bolsa. Lo es usada en jacas e otra vestes, bagaje, benes per sporte, utiles per campa como tendas e sacos de dormi, etc. Zipes es otenable en multe grandias, formas, e colores diferente. La metodo es fundida sur dentes entretexente.

La parte funsional de un zipe es composada de du linias de dentes protendente, cual pote es fabricada per entretexe, liante la linias, con deses a sentos de dentes spesial formida de metal o plastica. Esta dentes pote es o individua o formida de un spiral continuante. La liscante es un canal con un forma Y cual entretexe o separa la linias de dentes oposante.

En 1891, Whitcomb Judson, ci ia inventa un ferovia pneumatica, ia introdui un "clave-teninte". La aparato ia es un forma plu complicada de un fisador per sapatos con oncianelo  Con la suporta de comersior Lewis Walker, Judson ia presente la *Universal Fastener Company* per fabrica la aparato nova. Lo ia ave sua presenta publica a la Feria Mundal de Chicago de 1893, ma no reseta multe interesa comersial.

La *Universal Fastener Company* ia move a New Jersey en 1901, reorganizada como la *Fastener Manufacturing and Machine Company*. Gideon Sundback, un injenior eletrical svensce-american, ia es empleada per labora per la compania en 1906. Sua capasias tecnical superior (e sua sposi a Elvira Aronson, la fia de la manejor de la fabriceria) ia condui a la rol de desinior xef. Sundback ia labora a boni la fisador e en 1909 ia rejistra un patenta en Deutxland. La compania ia ave la patenta en la SUA.

La parola "zipe", de engles *zip* o *zipper* ia orijina de la *B. F. Goodrich Company* en 1923. La compania ia eleje usa la liador de Sundback per sua botas de cauxo e ia refere a lo como la *zipper*, e la nom sperde. La usas de la zipe en la anios temprana ia es xef per clui botas e poxes de tabaco. Zipes ia comensa es usada per vestes en 1925 par la compania *Schott NYC* sur jacas de cuoro.

En la desenio de 1930, un promove ia comensa per vestes per enfantes cual ave zipes. La promove ia loca zipes per promove autonomia en enfantes par coraji los per vesti se mesma. En 1937, desiniores franses de moda ia promove zipes en la pantalones de omes. Entra la multe virtuas listada par la jornal de moda Esquire ia es ce la zipe ta esclui "la posible de elimina desordina nonintendeda e embarasante.
Velcro

**Velcro** es un compania privata cual produi fisadores e otra produidas. Lo es conoseda per es la patentor orijinal de la oncianelo.

La injenior eletrical George de Mestral ia inventa sua fisador prima cuando, en 1941, el ia pasea en la bosca e ia demanda se perce la semes de la bardana ia adere a sua jaco e can. El ia descovre ce lo pote es cambiada a alga cosa usosa. El ia rejistra un patenta per sua inventa en 1955 e alora ia refina lo e ia developa la fabrica pratical de lo asta la introdui comersial en la desenio de 1950 tarda.

La fisador es composada de du partes: un banda linial de stofa con oncos peti cual ta "copula" con un otra banda de stofa con anelos peti, liante tempora asta tirada de lunlotra. Orijinal fabricada de coton, cual ia es nonpratical, la fisador ia es ultima construida con nilon e poliester.

De Mestral ia dona la nom Velcro a sua inventada e sua compania, un composa de la parolas franses *velour* (veluda) e *crochet* (onca), cual continua fabrica e vende la sistem de fisa.



File:Sneakers velcro.jpg|un sapato de sporte con velcro
File:Velcro Loops.jpg|la anelos
File:Velcro Hooks.jpg|la oncas
File:Micrograph of hook and loop fastener,(Velcro like).jpg|un microgram de la anelos e oncas de velcro
Portamone

Un **portamone** es un bolseta per porta mone. Orijinal, lo ia es usada par porta cosas peti, spesial monetas, e ia es fabricada de stofa o cuoro, comun con un corda per clui lo e per lia a un sintur.

La portamone la plu vea ia es trovada con la restas de Ötzi ("la om jelada"), ci ia vive sirca 3300 aec. Un otra esemplo es trovada en la ieroglifos de Egipte antica, cual mostra poxes portada sirca la talia. En Europa de la eda medieval, los ia es portada par femes e omes, comun decorada con brode, oro, o arjento. La prestijia de la person ia es indicada par la cualia de la portamone. Fias ia es instruida en la artes de brode e cose, cual pote aida los en trova un sposo, e los ia fabrica portamones per se mesma e per sua amantes. Sirca la anio 1870, la pantalas de omes ia es construida con poxes interna, cual ia para la abitua de porta portamones par omes.

La portamone moderna es plu comun un caxeta plata de cuoro cual pote es portada plu fasil en la poxes de pantalones o en un bolsa. Los ia es developada pos la introdui de mone de paper en la mundo ueste en la sentenio 16. (La mone de paper ia es prima introduida en la Americas par la Colonia de la Baia de Massachusetts en 1690. La portamone pliable con ranures per cartas de credito ia deveni la norma en la desenio de 1950 temprana con la introdui de la carta de credito prima.



File:ML - Geldbeutel.jpg|Un reprodui de un portamone de Roma antica de cuoro
File:Sa purse2.jpg|Un portamone antica de India
File:Penningpung - Nordiska museet - NM.0057757B (1).jpg|Un portamone antica de Norsce
File:Men's wallet made of camel skin.jpg|Un portamone de Maroco, fabricada de la pel de camel
File:WalletMpegMan.jpg|Un tipal portamone pliable
Bolsa

Un **bolsa** es un saco no grande, tipal de femes, per porta mone, macia, medisin, un telefoneta, o otra cosas personal.

Bolsas es fabricada de multe materias diferente. La plu comun es cuoro, ma los es ance fabricada de stofa, brocada, rafia, e an metal e plastica. Bolsas tipal ave un banda o manico, cual permete ce on porta lo de la spala o de la mano. Un varia peti no ave estas, ma es tenida en la mano e suspendeda par un peti banda de la polso. A veses, bolsas es pendeda de la sintur, en un imita de la portamones de la eda medieval.

La bolsa moderna ia comensa en England en la Revolui Industrial, en parte como un responde a la crese de viaja par ferovia. Femes de la eda (spesial los de la clases alta) ia desira alga cosa plu grande ca un portamone per porta "la nesesadas", como mone, serta, ma ance teletas, telas de testa, e xarpes, macia, medisin, oculos etc. Ancora oji, femes porte ance alga cosas per sua sposos e enfantes. Omes, a la otra lado, usa la poxes spasiosa de sua vestes. En la sentenio 20 tarda, omes ia comensa usa bolsas ance, an si los tende pare plu como portafolios o bolsones, an si plu peti ca los, e plu comun con un banda per pende los de la spala. Comun, robas e faldas no ave poxes, e ancora la pantalones cual femes porta de la desenio de 1950 no ave poxes o ave poxes tro peti per usa.



File:1875 Chatelaine Bag.jpg|un bolsa "Chatelaine" de 1875
File:The Childrens Museum of Indianapolis - Bandolier bag - overall.jpg|un bolsa per un enfante odjibua
File:Eva Tote braided caramel1.jpg|un bolsa de Tanner Krolle
File:Longchampbag.jpg|un bolsa de Longchamp
File:Vintage clutch (847652012).jpg|un bolsa de mano, de la pel de serpente
File:Queen Elizabeth II 2015 HO1.jpg|Rea Elizabeth con sua bolsa de Launer London
Mecanica clasica

**Mecanica clasica** o **mecanica newtonian** descrive la move de ojetos vidable, de misiles a partes de macinas, e ojetos astronomial, como veculos spasial, planetas, stelas e galasias.

Si la stato presente de un ojeto es conoseda lo es posible predise par la leges de mecanica clasica como lo va move en la futur (determinisme) e como lo ia move en la pasada (reversablia).

La developa la plu temprana de mecanica clasica es refereda como mecanica newtonian. Lo es formida par consetas fisical usada e la metodos matematical inventada par Isaac Newton, Gottfried Wilhelm Leibniz e otras en la sentenio 17 per descrive la move de corpos su la influe de un sistem de forsas.

Plu tarda, metodos plu astrata ia es developada, gidante a reformula de mecanica clasica conoseda como mecanica lagrangian e mecanica hamiltonian. Esta avansas, fada xef en la sentenios 18 e 19, ia estende ultra la labora de Newton. Los es, con alga cambia, usada en tota areas de fisica moderna.

Mecanica clasica furni resultas multe esata cuando studia ojetos grande cual no es multe masosa e de cual la rapidia no prosimi la de lus. Cuando la ojetos esaminada ave un grandia de la diametre de un atom, lo deveni nesesada introdui otra sucampo plu grande de mecanica: mecanica cuantal. Per descrive rapidias cual no es peti comparada con la rapidia de lus, relativia jeneral es nesesada. En casos en cual ojetos deveni estrema masosa, relativia jeneral deveni aplicable. An tal, un numero de fontes moderna inclui mecanica relativial a en mecanica clasica, cual seguente sua punto de vista representa la forma plu developada e esata de mecanica clasica.
Aleksander Solxenitsin

Aleksander Solxenitsin (rusce: Александр Исаевич Солженицын) ia es un autor rusce la plu importante. En 1970, Solxenitsin ia reseta la Premio Nobel en leteratur.

File:One_day_in_the_life_of_I_D.JPG

Lista de ganiores de la Premio Nobel
Chaturanga

**Chaturanga** (sanscrito: चतुरङ्ग; *caturaṅga*; pronunsiada en elefen: txaturanga), es un jua de stratejia de India antica, suposada la asendente comun per la juas de table xace, shogi, e xiangqi, e otras. Chaturanga es prima videda en la Impero Guptan de India norde en sirca la sentenio 2 ec. En la sentenio 7, lo ia es adotada como 'shatranj en Persia de la Impero Sasanan, cual ia deveni la forma de xace introduida a Europa de la eda medieval tarda.

Chaturanga es un parola composada cual sinifia "con cuatro membros o partes", e en poesia epica, lo ave la sinifia "armada". Lo es posible ce la nom deriva de un ordina de batalia notada en la epica indian, la Mahabharata, referente a la cuatro divides de un armada, pd elefantores, carores, cavaleros, e peones. Un ordina antica de batalia, *akshauhini*, sembla la ordina a la comensa de chaturanga. Un jua de table relatada nomida chaturaji, cual es desiniada per cuatro juores, ia es suposada la jua vera de chaturanga en alga testos european.

La regulas de chaturanga no es tota conoseda. Istoristes de xace suposa ce la jua ia ave regulas simil a los de *shatranj*. La jua ia es juada sur un table nomida la *ashtapada*. Lo ave 64 cuadros de 8 linias e 8 colones. Tradisional, la table no ave la cuadros indicada en la modo de xace moderna.

*La **raja** (re) move como la re en xace - un cuadro en cualce dirije. On no pote intercambia la re e la ratha (tore), como permeteda en xace moderna.
*La **mantri** (ministro o conselor), ance conoseda como la senapati (jeneral), move un cuadro diagonal, como la *fers* de shatranj. Lo ia evolui a la rea en xace moderna.
*La **ratha** (caro), ance conoseda como la sakata) move como la tore en xace, pd ortogonal tra cualce cuantia de cuadros nonocupada.
*La **gaja** (elefante), ance conoseda como la hastin) move probable du cuadros diagonal, saltante supra la cuadro prima, como la alfil en shatranj. Un otra posible es ce lo move du cuadros ortogonal, saltante supra la cuadro prima, como la *dabbabah* (un macina per aseta, o, en arabi moderna, un tance) en varias "fe" de xace.
*La **ashva** (cavalo), cual move como un cavalero en xace.
*La **padati** o bhata (infantria), ance conoseda como la sainik (geror), move e catura como la peon en xace moderna, pd un cuadro a ante ortagonal per move, un cuadro a ante diagonal per catura, ma sin la eleje de du cuadro en la move prima.

La pesos es ordinada en la linia prima *caro - cavalo - elefante - re - conselor - elefante - cavalo - caro*, con oto peones en la linia du. La gol es la mesma como en xace: La catura de la re de la enemi, pd la xacemata.
Chaturaji

**Chaturaji** (o txaturadji), cual sinifia "cuatro rajas", es un jua per cuatro juores en la modo de xace. Lo ia es prima descriveda sirca 1030 par Al-Biruni en sua libro *India*. Orijinal, esta ia es un jua de acaso: la pesos ia es moveda par la lansa de du dados. Un varia sin dados ia es ancora juada en India a la fini de la sentenio 19. Alga istoristes crede ce esta es la asendente de chaturanga, e donce la asendente de tota juas xacin.

La epica antica indian Mahabharata, ave un refere a un jua cual pote es chaturaji:

:*Introduinte me como un Brahmana, nomida Kanka, esperta a dados e amor de jua, me va deveni un person de la corte de acel raja de spirito alta. E movente sur tables de xace la peones bela fabricada de ivor, de colores blu e jala e roja e blanca, par lansas de dados negra e roja, me va diverti la raja con sua atendores e amis.*

Lo no es serta, an tal, ce la jua notada es vera como chaturaji, o un jua de corsa como patxisi.

A la comensa, la pesos es ordinada como esta:

*P = peon
*B = barcon
*C = cavalo
*E = elefante
*R = raja

La jua es juada con pesos de cuatro colores diferente. Cada juor ave cuatro pesos a sua linia la plu prosima con cuatro peones ante los a la linia du. La pesos es un raja, un elefante, un cavalo, e un barcon. La raja move como la re en xace, la elefante como la tore en xace, e la cavalo como la cavalero en xace. La barcon coresponde a la bispo en xace, ma con un estende de move multe restrinjeda: como la *alfil* en shatranj, lo move du cuadros diagonal en cualce dirije, saltante supra la cuadro a media. Strana, esta difere de la plu de juas xacin en cual la elefante normal coresponde a la bispo. (La dentones de la elefante ia es mutada a la xapo de la bispo.) Turnos pasa orolojial sirca la table.

La peon ance move como en xace, ma on no ave la eleje de un move comensante de du cuadros. Cada de la peones de la cuatro juores move e catura en un dirije diferente. Ance, la peones es levada par regulas diferente: lo es levada a la peso cual comensa a la mesma colon, ma sola si acel peso ia es caturada a ante. La peon de la raja es levada a un raja nova. 

Un modo de catura noncomun es nomida la "vinse de la barcon": Cuando un barcon move a un cuadro cual completa un cuadro du par du con la otra tre barcones catura tota tre barcones.

A cada turno, du dados es lansada, tipal bastetas de cuadro lados. Juores ia es permeteda lansa la dados en la aira e catura los, cual permete cualce grado de controla. Cual pesos pote move es determinada par la valuas de la dados:

*2 = barcon
*3 = cavalo
*4 = elefante
*5 = peon o raja

Du pesos pote es moveda, o un peso du veses, seguente la valuas de la dados.

La jua no ave un "xace" o "xacemata". La raja pote es caturada como cualce otra peso. La gol de la jua es per colie tan multe puntos como posible. Puntos es ganiada par catura la pesos de oposante juores, seguente esta lista:

*peon = 1 punto
*barcon = 2 puntos
*cavalo = 3 puntos
*elefante = 4 puntos
*raja = 5 puntos

54 puntos es donada a la juor ci ia catura tota tre rajas, con sua propre raja ancora sur la table. Esta valua es la soma de puntas de tota pesos en tre armadas.
Tictacto

**Tictacto** (acc "tre en un linia", "Xes e Os") es un jua, tipal usante paper e lapis, usante un grilia de tre par tre cuadros, sur cual la du juores scrive sua marcas - un X o un O - un turnos alterante. La gol es la ateni de tre de sua propre marca en un linia vertical, orizonal, o diagonal. Juores descovre pronto ce, si la juores jua la plu bon, la jua fini egal, pd no ganior o perdor. Donce, tictacto es plu comun juada par enfantes joven, ci no ia descovre la stratejia la plu bon.

Juas usante un table tre par tre pote es trasada a retro a Egipte antica, sur tables trovada sur telias de tetos datinte de sirca 1300 aec. Un varia ia es juada en la Impero Roman sirca la sentenio prima aec. Lo usa sola tre pesos, donce la juores debe move los a cuadros vacua asta un juor ateni la gol de tre en un linia, esata como la jua de molin con tre pesos per juor. 

Tictacto es clar relata a tota juas como la molin e picaria, un jua de la americanes orijinal de la pueblos, de la sude-ueste de la SUA. On ave ance multe varias cual usa la mesma regulas como tictacto, ma usa tables plu grande o an tre dimensional, o usa un gol de plu ca tre en un linia. Go bang, gomoku, e pente nesesa sinco en un linia, e es juada sur tables de 15 par 15 o 19 par 19 (como usada per go)
Daldos

**Daldos** (*daldøs, daldøsa*) en un jua de table conoseda sola de alga locas costal en Scandinavia sude, do sua istoria pote es trasada asta sirca 1800. La jua es nontipal per sua usa de dados de cuatro lados, como en patxisi. Lo ave alga cosas comun con alga juas de la sami en la familia de juas *[[sahkku]]*. Otra ca esta, sua relatas la plu simil es la juas *[[tab]]* de Africa norde e Asia sude-ueste.

La table es formida como un barco con tre linias paralel de bocas. Du de cual ave 16 bucos  per cada, e la linia sentral ave 17 bucos, un de los como la "proa" de la barco.

Cada juor ave 16 pesos formida como spatulas con un fini basa cual pote es poneda en la bucos de la table. Un juor ave pesos cual es alga larga e magra; la otra juor ave pesos formida como un obelisce. 

A la comensa de la jua, la pesos de A es poneda en la bucos de linia A, con la spatula *perpendicular* a la linia, e egal per juor B. Plu tarda en la jua, la pesos es turnada paralel a la linias.

La dados ave cuatro lados. Los es tipal sirca 2 par 2 cm  larga, e 4 cm longa. La finis de la dados es rondida. La lados es marcada **A** con la valua 1 - nomida la "dal" - **II**  con la valua 2, **III** con la valua 3, e **IIII** con la valua 4. La "dal" es a la lado oposante a la III. Cada juor ave du de esta dados.

Per deside ci juor comensa la jua, cada lansa sua dados; la lansa la plu alta comensa.

Pesos no pote move asta lo ia es "dalida". Un dado cual mostra la "dal" permete ce la juor "dali" la peso nondalida la plu avansada, pd la dal turna la spatula a *paralel* con sua linia, e move lo un buco a ante. Con la dal prima, sola la peso plu prosima a la popa de a barco pote es dalida, e alora lo vade a la linia media. Si no pesos es dalida, un lansa cual no mostra cualce dales es un turno perdida.

La pesos de cada juor move tra sua linia orijinal a la linia media denova. Cuando un peso ateni la proa, lo move a la linia de la otra juor. Cuando lo ateni la fini de esta linia, el move ancora a  la linia media, etc. Lo reveni nunca a sua linia orijinal. 

La cuantias de la du dados pote es ajuntada e usada per un peso, o los pote es usada per du pesos. On debe usa la cuantias de ambos dados, si posible. Un lansa de du dales dona un lansa estra per acel juor.

La gol de la jua es per sutrae tota pesos de la otra juor de la table. Un peso es sutraeda cuando un otra peso fini a la mesma buco. On pote salta supra pesos de la otra juor, ma lo no resulta en un sutrae. Ma on no pote salta supra sua propre pesos. La jua fini cuando un juor ave no pesos restante.
                          ←
 juor 1	  ↓ o o o o o o o o o o o o o o o o ↰ 2
  "popa" → o o o o o o o o o o o o o o o o o  "proa"
 juor 2	  ↑ o o o o o o o o o o o o o o o o ↲ 1
                          ←
Teeko

**Teeko** (pronunsiada "tico"]] es un jua astrata de stratejia inventada par John Scarne en 1937 e rerelasada en 1952 e ancora en la desenio de 1960. Lo ia es produida par John Scarne Games, Inc.

La table per teeko es composada de 25 cuadros ordinada en un grilia de sinco par sinco. On ave oto pesos, cuatro negra e cuatro roja. La juor "negra" move prima par pone un peso sur cualce cuadro sur la table. La juor "roja" alor pone un peso sur un cuadro vacua. Alora, cada juor, en sua turno, continua pone sua pesos asta tota pesos es sur la tble. La gol de la jua es per un juor o la otra per gania par ave tota cuatro de sua pesos en un linia (vertical, orizonal, o diagonal) o en un cuadro de cuatro pesos. Si no juor ia gania pos esta fase comensante, la jua continua par move sua pesos un a un ves. Pesos pote es moveda sola a un cuadro ajuntante. Denova, la juor ci pote move sua pesos per crea un linia o cuadro de cuatro pesos es la ganior.

La jua es fasil aprendeda, con alga similias a molen o tictacto, ma lo es sufisinte complicada ce lo presenta un defia an a un adulte esperiosa. An tal, programas de computadores ia mostra ce, si ambos juores jua perfeta, la jua es sempre un fini egal.